Document ID: 32015R0475

Reference:
27.3.2015
GA
Iris Oifigiúill an Aontais Eorpaigh
L 83/1
RIALACHÁN (AE) 2015/475 Ó PHARLAIMINT NA hEORPA AGUS ÓN gCOMHAIRLE
an 11 Márta 2015
maidir leis na bearta cosanta dá bhforáiltear sa Chomhaontú idir Comhphobal Eacnamaíochta na hEorpa agus Poblacht na hÍoslainn
(códú)
TÁ PARLAIMINT NA hEORPA AGUS COMHAIRLE AN AONTAIS EORPAIGH,
Ag féachaint don Chonradh ar Fheidhmiú an Aontais Eorpaigh, agus go háirithe Airteagal 207(2) de,
Ag féachaint don togra ón gCoimisiún Eorpach,
Tar éis dóibh an dréachtghníomh reachtach a chur chuig na parlaimintí náisiúnta,
Ag féachaint don tuairim ó Choiste Eacnamaíoch agus Sóisialta na hEorpa (1),
Ag gníomhú dóibh i gcomhréir leis an ngnáthnós imeachta reachtach (2),
De bharr an méid seo a leanas:
(1)
Rinneadh Rialachán (CEE) Uimh. 2843/72 ón gComhairle (3) a leasú go suntasach roinnt uaireanta (4). Ar mhaithe le soiléire agus le réasúntacht, ba cheart an Rialachán sin a chódú.
(2)
Siníodh Comhaontú idir Comhphobal Eacnamaíochta na hEorpa agus Poblacht na hÍoslainne (“an Comhaontú”) sa Bhruiséil an 22 Iúil 1972.
(3)
Is gá rialacha mionsonraithe chun na clásail chosanta agus na bearta réamhchúraim dá bhforáiltear in Airteagail 23 go 28 den Chomhaontú a chur chun feidhme.
(4)
Is gá coinníollacha aonfhoirmeacha chun bearta cosanta a ghlacadh i ndáil le clásail dhéthaobhacha chosanta den Chomhaontú a chur chun feidhme. Ba cheart na bearta sin a ghlacadh i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (5).
(5)
Ba cheart don Choimisiún gníomhartha cur chun feidhme a bheidh infheidhme láithreach a ghlacadh, i gcás ina n-éilítear amhlaidh ar mhórchúiseanna práinne, i gcásanna a bhfuil údar cuí leo a bhaineann le cásanna dá dtagraítear in Airteagal 25, in Airteagal 25a agus in Airteagal 27 den Chomhaontú nó i gcás cabhracha d'onnmhairí a bhfuil éifeacht dhíreach agus láithreach acu ar thrádáil,
TAR ÉIS AN RIALACHÁN SEO A GHLACADH:
Airteagal 1
Féadfaidh an Coimisiún a chinneadh go gcuirfear an cheist faoi bhráid an Chomhchoiste a bunaíodh leis an gComhaontú idir Comhphobal Eacnamaíochta na hEorpa agus Poblacht na hÍoslainne (“an Comhaontú”), chun na bearta dá bhforáiltear in Airteagail 23, 25, 25a agus Airteagal 27 den Chomhaontú a dhéanamh. I gcás inar gá, glacfaidh an Coimisiún na bearta sin i gcomhréir leis an nós imeachta scrúdúcháin dá dtagraítear in Airteagal 6(2) den Rialachán seo.
Cuirfidh an Coimisiún in iúl do na Ballstáit má chinneann sé an cheist a chur faoi bhráid an Chomhchoiste.
Airteagal 2
1.   I gcás cleachtais a d'fhéadfadh údar cuí a thabhairt do chur i bhfeidhm na mbeart dá bhforáiltear in Airteagal 24 den Chomhaontú ag an Aontas, déanfaidh an Coimisiún cinneadh tar éis dó an cás a scrúdú, ar a thionscnamh féin nó arna iarraidh sin do Bhallstát, an bhfuil an cleachtas ag luí leis an gComhaontú. I gcás inar gá, glacfaidh an Coimisiún bearta cosanta i gcomhréir leis an nós imeachta scrúdúcháin dá dtagraítear in Airteagal 6(2) den Rialachán seo.
2.   I gcás cleachtais lena bhféadfaí bearta cosanta a chur i bhfeidhm maidir leis an Aontas ar bhonn Airteagal 24 den Chomhaontú, déanfaidh an Coimisiún, tar éis dó an cás a scrúdú, cinneadh an bhfuil an cleachtas ag luí leis na prionsabail atá leagtha síos sa Chomhaontú. I gcás inar gá, ceapfaidh sé moltaí iomchuí.
Airteagal 3
I gcás cleachtais a d'fhéadfadh údar cuí a thabhairt do chur i bhfeidhm na mbeart dá bhforáiltear in Airteagal 26 den Chomhaontú ag an Aontas, beidh na nósanna imeachta a bunaíodh le Rialachán (CE) Uimh. 597/2009 ón gComhairle (6) agus Rialachán (CE) Uimh. 1225/2009 ón gComhairle (7) infheidhme.
Airteagal 4
1.   Más rud é, de dheasca imthosca eisceachtúla, gur gá gníomhú láithreach maidir leis na cásanna dá dtagraítear in Airteagal 25, in Airteagal 25a agus in Airteagal 27 den Chomhaontú nó i gcás cabhracha d'onnmhairí a bhfuil éifeacht dhíreach agus láithreach acu ar thrádáil, féadfaidh an Coimisiún na bearta réamhchúramacha dá bhforáiltear i bpointe (e) d'Airteagal 28(3) den Chomhaontú a ghlacadh i gcomhréir leis an nós imeachta scrúdúcháin dá dtagraítear in Airteagal 6(2) den Rialachán seo, nó i gcás práinne, i gcomhréir le hAirteagal 6(3) den Rialacháin seo.
2.   I gcás ina n-iarrfaidh Ballstát ar an gCoimisiún gníomhú, déanfaidh an Coimisiún cinneadh maidir leis an iarraidh sin laistigh de thréimhse nach faide ná cúig lá oibre tar éis an iarraidh a fháil.
Airteagal 5
Is ar an gCoimisiún a bheidh an fhreagracht fógra ón Aontas a chur chuig an gComhchoiste mar a cheanglaítear le hAirteagal 28(2) den Chomhaontú.
Airteagal 6
1.   Beidh an Coiste um Choimircí a bunaíodh le hAirteagal 4(1) de Rialachán (CE) Uimh. 260/2009 ón gComhairle (8) de chúnamh ag an gCoimisiún. Beidh an Coiste sin ina choiste de réir bhrí Rialachán (AE) Uimh. 182/2011.
2.   I gcás ina ndéantar tagairt don mhír seo, beidh feidhm ag Airteagal 5 de Rialachán (AE) Uimh. 182/2011.
3.   I gcás ina ndéantar tagairt don mhír seo, beidh feidhm ag Airteagal 8 de Rialachán (AE) Uimh. 182/2011, i gcomhar le hAirteagal 5 den Rialachán sin.
Airteagal 7
Déanfaidh an Coimisiún faisnéis maidir le cur chun feidhme an Rialacháin seo a áireamh sa tuarascáil bhliantúil maidir le bearta cosanta trádála a chur i bhfeidhm agus a chur chun feidhme a chuirfidh sé faoi bhráid Pharlaimint na hEorpa agus na Comhairle de bhun Airteagal 22a de Rialachán (CE) Uimh. 1225/2009.
Airteagal 8
Aisghairtear Rialachán (CEE) Uimh. 2843/72.
Déanfar tagairtí don Rialachán aisghairthe a fhorléiriú mar thagairtí don Rialachán seo agus léifear iad i gcomhréir leis an tábla comhghaoil in Iarscríbhinn II.
Airteagal 9
Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
Arna dhéanamh in Strasbourg, an 11 Márta 2015
Thar ceann Pharlaimint na hEorpa
An tUachtarán
M. SCHULZ
Thar ceann na Comhairle
An tUachtarán
Z. KALNIŅA-LUKAŠEVICA
(1)  Tuairim an 10 Nollaig 2014 (nár foilsíodh go fóill san Iris Oifigiúil).
(2)  Seasamh ó Pharlaimint na hEorpa an an 11 Feabhra 2015 (nár foilsíodh go fóill san Iris Oifigiúil) agus cinneadh ón gComhairle an 2 Márta 2015.
(3)  Rialachán (CEE) Uimh. 2843/72 ón gComhairle an 19 Nollaig 1972 maidir leis na bearta cosanta dá bhforáiltear sa Chomhaontú idir Comhphobal Eacnamaíochta na hEorpa agus Poblacht na hÍoslainne (IO L 301, 31.12.1972, lch. 162).
(4)  Féach Iarscríbhinn I.
(5)  Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún (IO L 55, 28.2.2011, lch. 13).
(6)  Rialachán (CE) Uimh. 597/2009 ón gComhairle an 11 Meitheamh 2009 maidir le cosaint i gcoinne allmhairí fóirdheontais ó thíortha nach baill den Chomhphobal Eorpach iad (IO L 188, 18.7.2009, lch. 93).
(7)  Rialachán (CE) Uimh. 1225/2009 ón gComhairle an 30 Samhain 2009 maidir le cosaint i gcoinne allmhairí dumpáilte ó thíortha nach baill den Chomhphobal Eorpach iad (IO L 343, 22.12.2009, lch. 51).
(8)  Rialachán (CE) Uimh. 260/2009 an 26 Feabhra 2009 ón gComhairle maidir le comhrialacha le haghaidh allmhairí (IO L 84, 31.3.2009, lch. 1).
IARSCRÍBHINN I
An Rialachán aisghairthe agus liosta de na leasuithe comhleanúnacha a rinneadh air
Rialachán (CEE) Uimh. 2843/72 ón gComhairle
(IO L 301, 31.12.1972, lch. 162)
Rialachán (CEE) Uimh. 640/90 ón gComhairle
(IO L 74, 20.3.1990, lch. 4)
Rialachán (AE) Uimh. 37/2014 ó Pharlaimint na hEorpa agus ón gComhairle
(IO L 18, 21.1.2014, lch. 1)
Pointe 2 den Iarscríbhinn, agus an pointe sin amháin
IARSCRÍBHINN II
An Tábla Comhghaoil
Rialachán (CEE) Uimh. 2843/72
An Rialachán seo
Airteagail 1 go hAirteagal 4
Airteagail 1 go hAirteagal 4
Airteagal 6
Airteagal 5
Airteagal 7
Airteagal 6
Airteagal 8
Airteagal 7
—
Airteagal 8
—
Airteagal 9
—
Iarscríbhinn I
—
Iarscríbhinn II

Summary:
An tAontas Eorpach agus an Íoslainn: soiléiriú ar rialacha áirithe a bhaineann le trádáil (bearta cosanta)
An tAontas Eorpach agus an Íoslainn: soiléiriú ar rialacha áirithe a bhaineann le trádáil (bearta cosanta)
ACHOIMRE AR:
Rialachán (AE) 2015/475 maidir leis na bearta cosanta dá bhforáiltear sa Chomhaontú idir Comhphobal Eacnamaíochta na hEorpa agus an Íoslainn
ACHOIMRE
CAD A DHÉANTAR SA RIALACHÁN?
Déantar ann códú agus aisghairm ar an sean-Rialachán (CEE) 2843/72 a ndearnadh leasuithe móra air roinnt uaireanta.
Leagtar amach ann na rialacha mionsonraithe is gá chun na bearta cosanta* déthaobhacha atá leagtha síos sa Chomhaontú Saorthrádála an 22 Iúil 1972 idir Comhphobal Eacnamaíochta na hEorpa (CEE) agus an Íoslainn a chur chun feidhme.
PRÍOMHPHOINTÍ
              
Féadfaidh an Coimisiún Eorpach bearta cosanta a ghlacadh má chomhlíontar na coinníollacha riachtanacha.
Ina theannta sin, féadfaidh an Coimisiún Eorpach bearta cosanta agus réamhchúraim infheidhme a ghlacadh láithreach i gcásanna práinne, e.g. i gcás cabhracha d’onnmhairí a bhfuil éifeacht dhíreach agus láithreach acu ar thrádáil.
I gcás ina n-iarrann tír AE ar an gCoimisiún gníomh a dhéanamh, ní mór dó cinneadh a ghlacadh maidir leis an iarratas sin laistigh d’uastréimhse 5 lá oibre ó fhaightear é.
CÉN UAIR ATÁ TOSACH FEIDHME AN RIALACHÁIN?
              
Cuireadh an rialachán i bhfeidhm an 16 Aibreán 2015.
CÚLRA
              
Tá caidrimh trádála idir an tAontas Eorpach agus an Íoslann á rialú den chuid is mó ag Comhaontú Saorthrádála déthaobhach 1972 le CEE agus comhaontú an Limistéir Eorpaigh Eacnamaíoch a tháinig i bhfeidhm i mí Eanáir 1994.
PRÍOMHTHÉARMA
              
* Bearta cosanta: tugtar isteach na bearta seo nuair a bhaineann an Coimisiún Eorpach de thátal as imscrúdú gur mhéadaigh allmhairí an oiread is go gcuireann siad faoi deara (nó go mbagraíonn siad a bheith ina gcúis le) díobháil thromchúiseach a dhéanamh do tháirgeoirí de chuid AE. Is bearta sealadacha iad, amhail cuótaí, a chuirtear i bhfeidhm ar allmhairí d’fhonn am a thabhairt do thionscal AE aon athruithe is gá a dhéanamh.
GNÍOMH
            
Rialachán (AE) 2015/475 ó Pharlaimint na hEorpa agus ón gComhairle an 11 Márta 2015 maidir leis na bearta cosanta dá bhforáiltear sa Chomhaontú idir Comhphobal Eacnamaíochta na hEorpa agus Poblacht na hÍoslainne (IO L 83, 27.3.2015, lgh. 1-5)
Nuashonraithe 31.03.2016